BLAND ปิดเช้าพุ่ง 5.26% หลังมีข่าวขายที่ดินย่านศรีนครินทร์กว่า 1.5 หมื่นลบ.
BLAND ปิดเช้าพุ่ง 5.26% หลังมีข่าวขายที่ดินย่านศรีนครินทร์กว่า 1.5 หมื่นลบ. โดยปิดตลาดภาคเช้าราคาอยู่ที่ 1.60 บาท บวก 0.08 บาท หรือ 5.26% สูงสุดที่ 1.62 บาท ต่ำสุดที่ 1.54 บาท มูลค่าซื้อขายที่ 734.10 ล้านบาท
1 ส.ค. 2559

ผู้สื่อข่าวรายงานว่า ราคาหุ้น บริษัท บางกอกแลนด์ จำกัด (มหาชน) หรือ BLAND ณ เวลา 12.35 น. ราคาอยู่ที่ 1.60 บาท บวก 0.08 บาท หรือ 5.26% สูงสุดที่ 1.62 บาท ต่ำสุดที่ 1.54 บาท มูลค่าซื้อขายที่ 734.10 ล้านบาท ขณะที่ดัชนีตลาดหุ้นไทยโดยรวมบวก 0.20%

รายงานข่าวจากหนังสือพิมพ์ระบุว่า นายอนันต์ กาญจนพาสน์ ประธานกรรมการ BLAND เปิดเผยว่า บริษัทได้ทำสัญญาซื้อขายที่ดินทั้งหมดในย่านศรีนครินทร์ 1,200 ไร่ มูลค่ารวมกว่า 1.5 หมื่นล้านบาท ให้กับผู้ซื้อหลายรายโดยมีแผนนำรายได้มาใช้พัฒนาพื้นที่ในเมืองทองธานี แจ้งวัฒนะ เป็นหลัก
ด้านนายพอลล์ กาญจนพาสน์ กรรมการ BLAND กล่าวเพิ่มเติมว่า การซื้อขายครั้งนี้ได้รับเงื่อนไขเสนอซื้อน่าพอใจ แม้ว่าโครงการทาวน์เฮาส์วิลล่า อัลเบลโล่ ของบริษัทที่เคยเปิดขายได้รับการตอบรับที่ดี และเดิมมีแผนเปิดตัวเฟส 2-3 ต่อเนื่องก็ตาม และยังมีที่ดิน 7 ไร่บริเวณมักกะสัน ศักยภาพพัฒนาเป็นศูนย์ประชุมและโรงแรมได้ แต่ยังไม่มีแผนลงทุนเร็วๆ นี้ หากมีข้อเสนอซื้อที่น่าสนใจ บริษัทอาจตัดสินใจขายที่ดินเช่นเดียวกับย่านศรีนครินทร์ สำหรับแผนพัฒนาแลนด์แบงก์ที่เมืองทองธานี แจ้งวัฒนะ ประกอบด้วย สวนน้ำ 150-200 ไร่ เจาะกลุ่มเป้าหมายลูกค้าครอบครัว, โรงแรม 4-5 แห่ง ปรับแผนสร้างช็อปปิ้งคอมเพล็กซ์ ตั้งเป้าปีหน้าเปิดบริการโรงแรม ไอบิส ภายใน Q2/60 และสวนน้ำภายใน Q4/60 ส่วนการขอเพิ่มสถานีรถไฟฟ้าสายสีชมพูเข้ามาในพื้นที่เมืองทองธานี ต้องปรับเป็นการใช้ระบบฟีดเดอร์รับ-ส่งคนไปที่สถานีรถไฟฟ้าแทน อยู่ระหว่างพิจารณา เบื้องต้นอาจเป็นรถตู้หรือชัตเติลบัส